**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. május 16-ai** ülésére

Tárgy: Spartacus Sportpálya – gondozás, büfé

**Tisztelt Képviselő-testület!**

A 184/2025. (IV:23.) KVÖKt. határozat értelmében 2025. május 13-án a Spartacus Sportpályát (216/1 hrsz.) visszavettük a Kisbéri Spartacus Sportegyesülettől. Az üzemeltetési és karbantartási feladatokat megosztottan a Kisbéri Városigazgatóság és a Zsivótzky Gyula Sportcsarnok látja majd el.

A Városigazgatóság vezetője a bizottsági ülésen jelezte, hogy gondot jelent számukra a terület gondozása, aggályosnak látta, hogy kié lesz a felelősség a pálya versenyekre alkalmas állapotban tartásáért.

Az öntözőrendszer jelenleg téliesítve van, elmondások szerint szórófejeket kell cserélni, a szivattyú állapota kérdéses. A tribün fölé lógnak száraz faágak, azokat el kell távolítani, az ereszcsatornát ki kell tisztítani. A pályavilágítás egyik lámpája leesett. A futókört teljesen benőtte a fű. A kispadok plexi burkolata betörött. A pálya alá hálót nem tettek, így a vakondok feljönnek. A műfüves pálya felújítása most készült el, a körülötte lévő kerítést rongálják meg rendszeresen, zárhatóvá kell tenni. Az öltöző épületben tisztasági meszelést kellene végezni. A fürdőkben a zuhanyrózsákat kellene cserélni. A gázórát leszerelték.

Az épület kulcsait ugyan elhoztuk, de Tamtom Péter elnök úr legalább további 5 db kulcsról tud, ami magánszemélyeknél, klubnál van kint, de ezen kívül idegeneket is szoktak látni kulccsal közlekedni.

A büfét Pusoma Edina szokta üzemeltetni, aki kéri, hogy továbbra is hadd működtesse azt focimeccsek idején. Bérleti díjként 5.000,- Ft-ot ajánl alkalmanként. A büfé tartásához szükséges dolgait az épületben hagyná.

A gondozás és a futballsport élet szervezése kapcsán javasoljuk a Mezőörs KSE-vel egyeztetni, mert elmondásuk szerint már többször is ők tették rendbe a pályát és ők használták azt rendszeresen, a gyerekek egy része is náluk focizik. A gázóra visszaszerelését kezdeményezzük. E kapcsán Tamtom úr ígérte, hogy a terveiket és a POD azonosító visszaadásáról szóló szolgáltatói levelet megküldi.

A büfé kapcsán javasoljuk tudomásul venni, hogy az épületben Pusoma Edina büfé üzemeltetési felszerelései vannak, és hogy focimeccsek alkalmával a büfét üzemeltetné.

 Kisbér, 2025. május 15.

 Bondár Balázs s.k. Pápai Mónika s.k.

 elnök referens

**Határozati javaslat:**

Kisbér Város Önkormányzat Képviselő-testülete

a Spartacus Sportpálya üzemeltetési és karbantartási feladatait a Kisbéri Városigazgatóság és a Zsivótzky Gyula Sportcsarnok útján látja el.

utasítja a Kisbéri Városigazgatóságot, hogy mérje fel a Spartacus Sportpályán elvégzendő feladatokat és árazza be azokat, továbbá az öltöző épületen a zárat cserélje le és a műfüves pálya zárhatóvá tételét oldja meg.

utasítja a Kisbéri Közös Önkormányzati Hivatalt, hogy az épületben a gázszolgáltatást állíttassa helyre, azt követően a fűtés és melegvíz szolgáltatás biztosítását dolgozza ki.

felhatalmazza a város polgármesterét, hogy tárgyalásokat folytasson a Mezőörs KSE-vel az Spartacus Sportpálya gondozása, használata és a futballsport élet szervezése kapcsán.

tudomásul veszi, hogy a büfé üzemeltetését Pusoma Edina végezte és a büfé üzemeltetéséhez szükséges felszereléseit az épületben tárolja.

a futballmérkőzések várható kezdésének időpontjára a büfé üzemeltetésének feltételeit újra kívánja tárgyalni.

utasítja a Kisbéri Közös Önkormányzati Hivatalt, hogy a meglévő biztosítást terjessze ki a Spartacus Sportpályára is és közüzemi mérőórákat (ivóvíz, elektromos áram) írassa át az önkormányzat nevére.

**Határidő:** azonnal

**Felelős:** Sinkovicz Zoltán polgármester

 Csejtei Johanna mb. igazgató

 Fülöp Zsolt sportszervező

 Dr. Pápai Tamás jegyző